Nattlig hodepine

Hypnisk hodepine (HH) eller nattlig hodepine er en sjelden hodepinetilstand som man tidligere trodde bare rammet eldre mennesker (typisk kvinner) fra 50-åra og oppover, men i senere år har det vist seg at lidelsen rammer flere yngre enn tidligere antatt. Tilstanden, som først ble beskrevet av N. H. Raskin i 1988, er også kjent på folkemunne som vekkerklokkehodepine, fordi den alltid vekker pasientene om natten. Den utgjør på grunn av sin nattlige aktivitet også en differensialdiagnose til klasehodepine, men autonomiske manifestasjoner opptrer bare sjelden (typisk tåreflom og/eller rennende nese). Lidelsen opptrer periodisk og er en primær hodepine som inngår i gruppen andre primære hodepiner, der den klassifiseres under punkt 4.9 i ICHD-3.

Inndeling 
Primære hodepiner består i henhold til ICHD-3 av fire grupper (gruppene 1–4). Dette er lidelser der hodesmerten i seg selv er den primære sykdommen. Nedenfor vises gruppe 4 med sine undergrupper, der nattlig hodepine inngår som punkt 4.9 i gruppen andre primære hodepiner.

 Primære hodepiner
 (1) Migrener
 (2) Tensjonshodepiner (TTH) (også kalt stresshodepiner) 
 (3) Trigeminal-autonome hodepiner (TACs)
 (4) Andre primære hodepiner
 (4.1) Hodepine utløst av hoste (hostehodepine)
 (4.2) Hodepine utløst av fysisk aktivitet (anstrengelseshodepine)
 (4.3) Hodepine utløst av seksuell aktivitet (sexhodepine)
 (4.4) Tordenskrallhodepine (thunderclaphodepine, hyperakutt hodepine)
 (4.5) Kulde-stimulert hodepine (iskremhodepine på folkemunne)
 (4.6) Ekstern trykkhodepine
 (4.7) Primær stikkende hodepine (idiopatisk stikkende hodepine, ispigghodepine, jabs and jolts, ice-pick hodepine)
 (4.8) Nummulærhodepine (sirkelhodepine, mynthodepine)
 (4.9) Nattlig hodepine (hypnisk hodepine, vekkerklokkehodepine, natthodepine)
 (4.10) Nyoppstått daglig vedvarende hodepine (NDPH)

Symptomer 
Nattlig hodepine er en hyppig tilbakevendende anfallshodepine som kun utvikles under søvn. Den forårsaker oppvåkning og anfallene kan vare i opptil 4 timer, uten å ha karakteristiske symptomer og uten å være tilskrevet annen patologi. Pasienten våkner opp om natten med hodepine, omtrent til samme tid hver gang. I motsetning til ved klasehodepine blir ikke pasientene rastløse. Anfallene følger normalt heller ikke av autonome symptomer, selv om noen få kan oppleve tåreflom og/eller rennende nese. Smertene er normalt milde til moderate, og sterkere smerter rapporteres kun av en femtedel av pasientene. Smerten er bilateral i omtrent to tredjedeler av tilfellene. Anfall varer vanligvis fra 15 til 180 minutter (typisk 15–60 minutter), men anfall av lengre varighet har blitt beskrevet.

Diagnosekriteriet 
lidelsen er klassifisert som punkt 4.9 i ICHD-3.
A) Gjentatte hodepineanfall som oppfyller kriteriene B–E
B) Utvikles kun under søvn, og forårsaker oppvåkning
C) Pågår i ≥10 dager/måned i >3 måneder
D) varer i 15 minutter til 4 timer etter oppvåkning
E) Følges ikke av autonome symptomer og rastløshet
F) Ikke bedre forklart av en annen ICHD-3 diagnose

 Det er nødvendig å skille lidelsen fra lidelsene og undertypene i ICHD-3 punkt 3. trigeminal-autonome hodepiner, spesielt punkt 3.1 klasehodepine, for å gi pasienten nødvendig effektiv behandling.
Andre mulige årsaker til hodepine som utvikles under og forårsaker oppvåkning fra søvnen bør utelukkes, med spesiell oppmerksomhet på søvnapné, nattlig hypertensjon, hypoglykemi og overforbruk av medisiner; intrakranielle lidelser må også utelukkes. Tilstedeværelsen av søvnapné-syndrom utelukker imidlertid ikke nødvendigvis diagnosen 4.9 Nattlig hodepine.

De fleste tilfellene er vedvarende, med daglig eller nesten daglig hodepine, men en episodisk undertype (på <15 dager/måned) kan opptre. Noen pasienter opplever kvalme under anfall.

Nattlig hodepine er ikke relatert til selve søvnstadiet. En fersk MR-studie viste volumreduksjon av grå substans i hypothalamus hos pasienter med denne lidelsen.

Behandling 
Koffein er effektivt både akutt og preventivt, i tillegg har melatonin, indometacin, amitriptylin og litium vist seg varierende effektive som preventiver i flere rapporterte tilfeller. En kopp sterk kaffe før leggetid kan således være effektivt.

Se også 
 Kronisk daglig hodepine
 Sekundære hodepiner
 Ekstrakranielle hodepiner
 International Headache Society (IHS)
 Nasjonal kompetansetjeneste for hodepine (NKH)
 Hodepine Norge, medlemsforbund for folk med hodepine

Referanser 

Sykdommer i nervesystemet
Hodepine